Document ID: 31999D0427

Komisjoni Otsus,
28. mai 1999,
millega kehtestatakse ühenduse ökomärgise andmise ökoloogilised kriteeriumid nõudepesumasinates kasutatavatele detergentidele
(teatavaks tehtud numbri K(1999) 1377 all)
(EMPs kohaldatav tekst)
(1999/427/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 23. märtsi 1992. aasta määrust (EMÜ) nr 880/92 ühenduse ökomärgise andmise süsteemi kohta, [1] ja eriti selle artikli 5 lõike 1 teist lõiku,
ning arvestades et:
(1) määruse (EMÜ) nr 880/92 artikli 5 lõike 1 esimeses lõigus sätestatakse, et ühenduse ökomärgise andmise tingimused määratletakse tooterühmade kaupa;
(2) määruse (EMÜ) nr 880/92 artikli 10 lõikes 2 sätestatakse, et toote keskkonnamõju hinnatakse tooterühma eriomaste kriteeriumide alusel;
(3) määruse (EMÜ) nr 880/92 artikli 4 lõike 2 punktis a sätestatakse, et ökomärgist ei või anda toodetele, mis liigitatakse ohtlikeks aineteks või preparaatideks vastavalt nõukogu direktiivile 67/548/EMÜ, [2] viimati muudetud komisjoni direktiiviga 98/73/EÜ [3] ja nõukogu direktiiviga 88/379/EMÜ, [4] viimati muudetud komisjoni direktiiviga 96/65/EÜ, [5] kuid toodetele, mis sisaldavad selliseid aineid või preparaate, võib märgise anda sel juhul, kui need tooted vastavad ühenduse ökomärgise andmise süsteemi eesmärkidele;
(4) nõudepesumasinates kasutatavad detergendid sisaldavad eespool nimetatud direktiividega ohtlikuks tunnistatud aineid või preparaate;
(5) käesoleva otsusega sätestatud ökoloogilised kriteeriumid sisaldavad eelkõige välistustõkendeid ja punktiarvestust, mis piiravad maksimaalselt ohtlikeks klassifitseeritud ainete ja preparaatide sisaldust detergentides, millele võib ökomärgist anda;
(6) kõnesolevatele kriteeriumidele vastavate detergentide keskkonnamõju on seetõttu väiksem ning need vastavad komisjoni ökomärgise andmise süsteemi eesmärkidele;
(7) kooskõlas määruse (EMÜ) nr 880/92 artikliga 6 on komisjon konsulteerinud peamiste huvigruppidega konsultatiivfoorumil;
(8) määruse (EMÜ) nr 880/92 artikli 7 lõike 1 alusel loodud komitee ei ole avaldanud arvamust komisjoni otsuse eelnõus sätestatud meetmete kohta;
(9) komisjon esitas seetõttu need meetmed nõukogule 27. jaanuaril 1999 kooskõlas määruse (EMÜ) nr 880/92 artikli 7 lõikega 4;
(10) nõukogu ei ole kolme kuu jooksul alates ettepaneku tegemisest teinud mingit otsust;
(11) kooskõlas määruse (EMÜ) nr 880/92 artikli 7 lõikega 5 peaks komisjon need meetmed nüüd vastu võtma,
ON VASTU VÕTNUD KÄESOLEVA OTSUSE:
Artikkel 1
Tooterühm "nõudepesumasinates kasutatavad detergendid" tähendab kõiki detergente, mis on ette nähtud kasutamiseks eranditult kodustes automaatsetes nõudepesumasinates.
Artikkel 2
Artiklis 1 määratletud tooterühma keskkonnamõju ja kasutussobivust hinnatakse lisades ja liidetes IA, IB, II, III ja IV sätestatud eriomaste ökoloogiliste ja toimekriteeriumide alusel.
Artikkel 3
Tooterühma ja sellele eriomaste ökoloogiliste kriteeriumide määratlus kehtib kolm aastat alates kriteeriumide vastuvõtmisele järgneva kuu esimesest päevast.
Artikkel 4
Halduseesmärkidel omistatakse sellele tooterühmale tooterühma koodnumber "15".
Artikkel 5
Käesolev otsus on adresseeritud liikmesriikidele.
Brüssel, 28. mai 1999

Labels: 3
16
1